প্রফেসর ড.  চুংখাম যশোবন্ত সিং মণিপুর ইউনিভার্সিটি ইন্ডিয়াগী লিংগুইস্টিকস ডিপার্টমেন্টকী হেডনি।  লিংগুইস্টিকসকি মথক্তা থোইদোক হেন্দোকনা মীং চৎলবা ওজা অসি হৌজিক হৌজিক ভারত সরকারগী প্রজেক্ট কয়াদসু থবক চত্থরি।  হৌখিবা ২৩ নভেম্বর ২০১৪ইং দা এসোসিয়েশন অব মাদার ল্যাংগুয়েজ লাভারর্স অব দ্য ওয়ার্ল্ড, বাংলাদেশ চ্যাপ্টারনা শিনলাংবা সেমিনার অমা য়াওবা ঢাকাদা লাকখি।  ওজানা বাংলাদেশ লাকখিবগী খুদোংচাব লৌদুনা রিসার্চ এন্ড ইনফরমেশন ইনিশিয়েটিভস ফর মণিপুরী (রিম) গী মায়কৈদগী নভেম্বরগী তাং ২৪দা লোন অমসুং মরম অতৈ কয়াগী মথক্তা ইন্টারভিউ অমা লৌখি।  রিম-গী মায়কৈদগী ৱারী শান্নবদা শরুক য়াখি একজিকিউটিভ ডাইরেক্টর শেরাম রিপন, চেয়ারম্যান নামব্রম শংকর অমসুং এসিস্ট্যান্ট একজিকিউটিভ ডাইরেক্টর এ.  রাজকুমার সিংহ।
 রিমঃ ওজাবু থাগৎচরি।  বাংলাদেশ লাকপগী খুদোংচাবা লৌজদুনা ঐখোয়না ওজাগা ৱারী শান্নবা ফংজবসি ঐখোয়গী লাইবক ফবনি।  অহানবদা মৈতৈ ময়েক্কী হৌরকপা মতমসি চপ চাবা করম্বা মতমদগীনো হায়বসি করি অরেপ্পা ওইগনি, মসিগী মতাংদা হায়বিয়ু।
 প্রফেসরঃ ময়েক্কিসিদি ঐ অরেপ্পা হায়বা ঙমদে।  ঐখোয়না ফঙবদা লোয়ুম্বা হায়, কিয়াম্বগী মতম হায়, হায়রিসি ইং শোক ১১গী মতুংনি, অরেপ্পনি হৌজিক হায়বা ওইথোকত্রে।  লোয়ুম্বনা হৌদোক্লম্লগা কিয়াম্বনা চৎনহন্বনি হায়।  ময়েক হৌরকপগী মতাংদদি তোঙান তোঙানবা লাইরিক লৈ।
 রিমঃ সিলেটকি শাহজালাল ইউনিভার্সিটিগী Anthropology গী ওজা’মনা মহাক্কি স্টাডিদা মীতৈ ময়েকসি চহী ৩০০০ (লিশিং অহুম) হেল্লে হায়না ফোংদোক্লি, মসি কয়াম্না অরেপ্পা ওইগনি।
 প্রফেসরঃ অরেপ্পা হায়বা ঙমদে।  ব্রাহ্মী লিপী হায়বদি শোক অহুমগী মমাংদগীদি ওইরোই, মরমদি ব্রাহ্মীনা হান্না লৈরগা অদুগী মতুংদা লাক্কদবনি।  ময়েক হায়বসিদি মাকী Phase মতুং ইন্না Some kind of development লাক্কদৌরিবনি।  অদুগা চহি ২০০০গী মমাংদগী লৈরম্মে হায় তারগদি মদুগী চপ চাবা রেকর্ড, এভিডেন্স পিদ্রগদি মদু লৌশন্বা ওইথোক্তে।  ইন্ডিয়াদা ময়েক ২৭না চৎনরিবা মৈতৈ ময়েক তম্বা হৌবসে ইং ২০০৬ দগীনি।  ২০১৫ গী মার্চতা মেট্রিক থাগদৌরিবনি।  ২০০৬ দগী তম্লকপা অঙাংশিংদি ময়েকসে ফজনা খংঙে, মদুগী মমাংগী কাংগুম্না হৈবা খরা, লোইনমক্কি নত্রে।
 রিমঃ মৈতৈ ময়েক্কি অরিজিনসে কদাইদগীনো মসিগী মতাংদা খরা হায়বিয়ু।
 প্রফেসরঃ অরিজিনগী মতাংদা তোঙান তোঙানবা ডিসকোর্স লৈ।  ব্রিটিশ রাইটার, ইন্ডিয়ান রাইটার অমসুং মৈতৈ রাইটারশিংনা ফোংদোকপা ওপিনিয়নদা চাউনা খেন্নবা খরা লৈ।  ডামন্ট খোইনা হায়রিনা চাইনিজতগী লাকপনি হায়না, মখোয় মনুংদসু মদু য়ানিংদবা লৈ।  করিগী হায়দি চাইনিজকিদি পিকটোগ্রাম ওইনা লাকপা, মৈতৈ লোনগীদি পিকটোগ্রাম নত্তে।  হাডসনগুম্বা ব্রিটিশ রাইটার খরনা হায়রি দেবনাগরিদগী লাকপনি হায়না।  ভোলানাথ চৌধুরী, এস কে চ্যাটার্জি খোইনা হায়বসু দেবনাগরিদগীনি।  মণিপুরী স্কোলার শিংনা ফোংদোকপা মোত’মনা মশানা ইনোভেট তৌবনিসু হায়রি, খরমনা দ্রাবিড় দেবনাগরিদগী ওল্লকপনিসু হায়নৈ।  সায়েন্টিফিক ভিউদগী নৈনরগা অরেপ্পা ফিরেপ অমা তাবদি হৌজিকসু লৈত্রি।
 রিমঃ হান্নগী ওজা ময়াম্না ইবিরম্বা মণিপুরী গ্রামার অমসুং হৌজিক্কী মৈতৈ ময়েকনা ইরকপা মতমদা মণিপুরী গ্রামার অসি চেঞ্জ ওইরক্কদ্রা নত্রগা এভলিউশন অমা লাক্কদ্রা?
 প্রফেসরঃ অদুগী মতাংদদি করিমতা হোংঙোই, গ্রামারদি মাক্কী মশক করিসু হোংঙোই।  স্ক্রীপ্টনা অমনি, লোনগী গ্রামারনা অমনি।  অদুগী মতাংদদি করিমতা অহোংবা লৈরোই।  ময়েক্কিদা, স্ক্রীপ্টকি গ্রামার হায়বা তারগদি ঐখোয়না Structure ’সি কমায় তৌনা তৌনি, মখোয়না আন্ডারস্কোর তৌবা ‘সিগুম্ব, মণিপুরী নত্তবদা অতৈ লোনদগী লৌশিল্লগা ৱাহৈশিংনা করম্বা মওংদা ঐখোয়না ইগদগে হায়বদি মাকী (ইংলিশ, বাংলা, সংস্কৃত নত্রগা অতৈ লোনগী) মশাগী লৈরিবা Pronunciation দো মদুদা ইগদ্রা, নত্রগা ঐখোয়না ঙাংঙিবা ওয়ার্ড’দুগী খোন্থোক্তো মদুদা ইগদ্রা হায়বদু মসিগী ৱাহং ‘সিখক্তনি।  খুদম ওইনা, ঐখোয়না ‘ইডুকেশন’ হায়না হায়রে, মশাগী ওইবদি ‘এ-ডু-কে-ই-শন’ হায়বা, অদুনা হায়দোক্লিবসি মান্নদে।  ‘সিগী মতাংসিদা ঐখোয়না করম্বা মওংদা শিজিন্নগনি হায়বসিমদি ঐখোয়না লেপ্পা তাই।  ঐখোয়না অতোপ্পা লোন অমা শিজিন্নরুরে, অদুগা মখোয়গী মশাগী Pronunciation দুদা ইগদ্রা নত্রগা ঐখোয়গী খোন্থোক্তা হায়দোক্লিবা সাউন্ডদুগা ইগদ্রা হায়রিসিগি ৱাহং সিখক্তনি।  মসি ঐখোয়না লেপহৌগদবনি।  ৱাফম অমনা, অতোপ্পা লোনদুগী চপ চাবা খোন্থোক্তা ঐখোয়না চপ মান্নবা শেংনা হায়দোকপা ঙমগনি হায়বসে ওইথোক্তবনি।  মদু ওই তারগদি ঐখোয়না হায়দোক্লিবা খোন্থোক্তো মদুদা ওইনা ইগদ্রা হায়বমা লেপহৌগদবনি।  লোনগী গ্রামারদুনা তোঙানবা মখল অমনি।  গ্রামারগী ৱাফমদনা, মাগীসু Stage খরা লৈরি।  হায়বদি, মমাংঙৈদা সংস্কৃততা নত্রগা বেঙ্গলীদা তম্বদা কাংগুমনা ইরকপা গ্রামার অমা, অদুগী মতুংদা ইরকপা গ্রামার অমা, অনি থোকনা চৎলে।  অহানবা Stage তনা কালাচাঁন শাস্ত্রী, নারায়ন, ব্রজবিহারী মখোয়শিং লৈরে।  মখোয়শিংসে সংস্কৃত স্কোলার ঙাক্তনি।  ঐখোয়না মখোয়বু Traditional Gramarian হায়।  মখোয়না মরু ওইনা হায়ববু লোন হায়বসে লোয়নমক মান্নৈ ’সিনি।  হায়বদি, সংস্কৃততা য়াওরিবা স্ট্রাকচার পুম্নমক, মাগী কোয়ালিটি পুম্নমক ইউনিভার্সেল ওইনা লোন পুম্নমক্তা ফংঙি অসিনি।  মদুগী মীৎয়েংদো হৌজিক্কি লিংগুইস্টিকশিংনদি য়ানিংদে।  মরমদি, লোন পুম্নমক মাগী তোঙান তোঙানবা মগুন খরা ঙাকচরি।  অদুনা লিংগুইস্টিকসকী টুলস শিজিন্নরবা কাংগুগী মীৎয়েংগা Traditional Gramarian শিংগী মীৎয়েংগা চাউনা খেন্নবা লৈ।  লিংগুস্টিকস হায়বদি Science of Language হায়বনি।  অদুবু মখোয়দি মদুগুম্বগী মীৎয়েংদু পুদে।  অদুনা লোনসে মখোয়না ইরম্বগা, লিংগুইস্টিকসু খংঙগা নৈনরকপা কাংগুমগা মখোয়দা গ্যাপ অমা লৈ।
 রিমঃ মদু ওইবা তারগদি ওজা, খেন্নবা অদুনা মরম ওইদুনা টেক্সট শেম্লকপা তঞ্জাদা চয়েৎনবা অমা লাকখিব্রা?
 প্রফেসরঃ মসি ঐখোয়না ইরকপা তাঞ্জাসিদা Stage অমদা মখোয়না ইরম্বশিংদো ঐখোয়না চুমথোক্লে।  খুদম ওইনা মখোয়না Tense হায়রে, Tense-সি মখোয়না লৈ হায়না লৌরে, অতোপ্পা’মনা Voice হায়রে, Active, Passive হায়রে, অসি পুম্নমক মখোয়না লৈ হায়না লৌরে।  Traditional Gramarian ময়ামসিনা হায়রিবা Tense সিদা অমুক Past, Present, Future হায়না লৈরে, মদুগী মনুংদা অমুক মরি থোকনা খায়দোক্লে, Indefinite, Continuous, Perfect, Perfect Continuous.  হায়রিবা মরিসে ঙসাইগী Past, Present, Future-দা লোয়নমক ফিট তৌসনগনি হায়বা অদুবু মণিপুরী য়াওনা টিবেতো বর্মণ ফ্যামিলিগী লোনদা মদু ফিট তৌবা য়াদে।  মরমদি টিবেতো বর্মণ লোনদা Aspect হায়ব’মা লৈ।  টিবেতো বর্মণদা Tense সিনা ময়েক শেংদবা Aspect সিনা হেন্না ময়েক শেংনা চৎলি।  Aspect না Tense তগী প্রি-ডোমিনেন্ট ওইনা চৎপা।  Tense সে ময়েক শেংদ্রবনিনা Voice সু লাকওই।  Active, Passive সু লাকওই।  ইংলিশতদি Active, Pasive, Voice য়াম ফজনা শিজিন্নরে।  টিবেতো বর্মণ লোনদা মণিপুরীদদি সিগুম্বসি লৈতে।  হায়বদি সাবজেক্ট য়াওহনদবগী ৱানি।  খুদম ওইনা, “থা উরে” হায়না হায়রে, “ফিল্মদো য়েংঙে” হায়না হায়রে।  সাবজেক্টসি ডিলিট তৌবগী ৱানি।  সাবজেক্ট ডিলিট তৌদবসে হান্নগী অহলশিংনা Passive ওইনা লৌই।  অীদুগী ৱাফমদুদি হৌজিক্কি মণিপুরীদদি ফংঙরোই।  Aspect (Internal Structure of The Event) হায়বদি, থবক অমা তৌবদা মদুগী মপানগী মতম হায়বসিদা মরি অমতা লৈররোইদবা, হায়বদি, থবক অমা তৌয়ি নত্রগা তৌরি নত্রগা তৌগনি নত্রগা লোইখ্রেবু হায়রসু পুম্নমক মতমগা মরি লৈনদ্রে।  অদুগা Tense হায়রিসিনা External Structure of The Event হায়বা।  External সিদি মতমগা সোয়দনা মরি লৈরক্কনি।  কোম্ব্রি-নাগা হায়বা Grammaticalized Expression of Location of Event and Time হায়বদুনি।  Grammaticalization হায়বনা ’সিনি, ইংলিশতা Verb of Time ’সি য়াওরকপা মতমদা Verb তা মদু ঐখোয়না মশক অমদা থম্মিদনা, Past Tense তা থম্মিদনা।  অদুম হায়না লৈগদবা পোৎ অমনি, মসিবু Agreement কৌই।  মণিপুরীগুম্বা টিবেতো বর্মণগী লোনদি ঙরাং হায়রসু ‘ঙরাং ঐ চাক চাই’, ‘ঐ চাক চাই’, ঙরাং ঐ ফিল্ম য়েংঙি’, হায়গনি।  ‘ঙসি ঐ ফিল্ম য়েংগনি’, অদুম হায়খিনি।  অদুনা অসিগুম্বসে য়াম্ন ময়েক শেংনা লৈতবা অমদি টেক্টিক্যালি মার্ক তৌদবা।  অদুগা সিম্যান্টিক্যালি উবা ফংবা।  অদুনা টিবেতো বর্মণগী লোন ময়ামদা Aspect সে মসিনা ওইনা মরু ওইবা হেল্লি, Tense ঐখোয়না লৈতে হায়না সিগ্নিফিকেন্ট ওইদে হায়না লৌই।  অদুনা ট্রাডিশনাল গ্রামারিয়ানশিংগা অদুগী মতুংদা লিংগুইস্টিকস নৈনরবা কাংবুগা অনিসিগী মোৎ খেন্নৈ।  হৌজিকনা মমাঙৈগী মোৎতো অমুক লৌনদ্রে।
 রিমঃ লিংগুইস্টিকসকী মনুং মপান অকুপ্পা মরমদা বাংলাদেশকী মীশিংদি য়াম্ন শোল্লি, তম্বগী খুদোংচাবসু লৈতে।  কনাগুম্বনা মসিগী মথক্তা শোর্ট কোর্স নত্রগা ৱার্কশোপগুম্বা তৌনিংবা তারগদি ওজাখোইগী মায়কৈদগী করি খুদোংচাব লৈবিবগে?
 প্রফেসরঃ হৌজিকফাওবা মদুগী মতাংদদি ঐ থোকইদোকপা হায়বা ঙমদে, মরমদি মসিগী মতাংসে স্টেট গভর্ণমেন্ট নত্রগা ইউনিভার্সিটিনা লৌখৎলক্কদবা থৌরাংনি।  ঢাকাদগীসু অসিগুম্বা ৱাফমসে পুখৎলক্লি, Exchange Program গী মওংদা ওইনা শিন্বা য়াব্রা ’’সিনি।  মদুদি অমুক লন্নায় ওইনা শিন্বা য়ারোই।  ঐনা পাম্বনা স্টেট গভর্মেন্টতা মসিগী প্রপোজালসে থাগৎনিংঙি।  মণিপুর মপানদা লৈরিবা মণিপুরীশিংবু খোমগৎলগা থা অমা খংদে অসি খংদে বাজেট অমগী মখাদা শিন্বা মসিনা খোৱাই ফগনি।  মদু ওইবা তারবদি লিংগুইস্টিকস খক্তা নত্তা অতৈ অতৈ সাবজেক্টতসু কোর্স তৌবগী খুদোংচাবসু থোরক্কনি।  ঐনা ’সিদৈ হনখ্রগা মরি লৈনবা অখং অহৈশিংগা লোয়ননা করি করি তৌবা য়াবা পাইখৎকে হায়না খল্লি।
 রিমঃ অদুগা ওজাখোয় মায়কৈদগী রিসোর্স পার্সন লাকপিরগা বাংলাদেশতা কোর্স শন্দোকপগী ৱাফম ওইরবদি করম তৌনা পাংথোকপা য়াগনি?
 প্রফেসরঃ মদুসু চপ মান্নগনি হায়না খল্লি।  হায়বদি, ঙসায় হায়রিবা প্রপোজালদুগী মখাদা খনগৎপা বাজেটতুগী মনুংদা এক্সপার্টশিং লাক্তুনা বাংলাদেশকী মফম কয়াদা, মরমদি মফম অমদা মায়কৈ পুম্নমক্কি মী পুন্বা হায়বদু ওইথোক্তে, থা অমা অনি ক্র্যাশ প্রোগ্রামগী মওংদা শিন্বা অসিনি।  ২০১০দা ইম্ফালদা পাংথোকখিবা ইন্টারন্যাশনাল কনফারেন্সগী কী-নোট অমদসু হায়জখি এনজিও নত্রগা স্টেট গভর্ণমেন্টনা মসিগী তোঙানবা বাজেট অমা থম্বিবগী মথৌ তায় হায়না।  হায়বদি বাংলাদেশতগী লাকপা ছাত্রশিংগী খরচ পুম্নমক গভর্ণমেন্টনা পুথোকপা, অমরোমদনা ইন্ডিয়াগী মেটেরিয়েলস পুম্নমক (লাইরিক, সিডি/ডিভিডিনচিংবা) গভর্ণমেন্টকী মায়কৈদগী খুদোংচাদবা লৈরগনা এনজিওগী মায়কৈদগী অসোমদা থারকপা।  হৌজিক ফাওবদি মসিগী মতাংদা গভর্ণমেন্টকী মায়কৈদগী করিমা পাইখৎপা লৈত্রি।
 রিমঃ মপান মণিপুরদা লৈরিবা মণিপুরী অইবা, কবি অমদি হৌরক্লিবা জেনারেশনগা মণিপুরদা মথংগী জেনারেশনগী অপাবশিংগা নোংমা নোংমগী লাপথোক্নরক্লি ময়েকনা মরম ওইদুনা, মসি মেনখৎপগী মতাংদা করি করি থৌরম পাইখৎপা য়াই?
 প্রফেসরঃ মসিগী মাংদসু গভর্ণমেন্ট নত্রগা এনজিও, মরু ওইনা গভর্ণমেন্টনা তোঙানবা পলিসি খরা পাইখৎপগী মথৌ তায়।  স্কোলারশিপ, ফেলোশিপ লাওথোকপা য়াই।  মদুগী মখাদা মপান মণিপুরদগী ছাত্রশিং চহীগি ওইনা চাং নাইনা তমহন্বা।  নত্রগনা এনজিওশিংদা তোঙান তোঙানবা লাইরিকশিংদু য়েন্থোকহন্বা।  য়ামন শম্বদা মসি ঐখোয়না পাংথোকপা ঙম্মগদি নকশিন্নবগী চাং সোয়দনা হেনগৎলক্কনি।  অদুগীসু মথক্তা ঈশৈ জগোয়, কালচারগী মখল অতৈদসু মণিপুর ইউনিভার্সিটি, ডান্স একাডেমী, স্টেট কলা একাডেমীগুম্বদা গভর্ণমেন্টকী বাজেট মখাদা চাং নাইনা তমহন্বা মসিনা খোৱাইদগী ফগনি হায়না নিংঙি।
 রিমঃ মসিগী মরমদা আর্ট এন্ড কালচার ডিপার্টমেন্টনা বাজেট এলোকেট তৌবা লৈবিব্রা?
 প্রফেসরঃ আর্ট এন্ড কালচারতা নত্রে এডুকেশন ডিপার্টমেন্টতগীসু মসিগী মতাংদা খায়দোকপা করিমা লৈতে।
 রিমঃ মণিপুর ইউনিভার্সিটিদা মপান মণিপুরগী রাইটারশিং পুনশিল্লগা মরক মরক্তা ট্রেনিং/শর্ট কোর্সগুম্বা তৌবা য়ানবা শিন্বদা করি করি মতেং নত্রগা বাংলাদেশতগী ঐখোয়না করি তৌফম লৈ?
 প্রফেসরঃ মসিগী মরমদা বাংলাদেশতগী ওর্গানাইজেশনগী মায়কৈদগী প্রপোজাল অমা মণিপুর ইউনিভার্সিটিদা থাবিরক্লো।  মদুদগী একাডেমিক কাউন্সিলনা মখা তাবদু সোয়দনা শিঞ্জরক্কনি।  ঐনা হনখ্রগা MUSU (Manipur University Students Union) গা ৱারী শান্নরগে।  সোমগদীসু চে’দু থাবিরক্লগা রেফারেন্সতা ঐ ৱারী শান্নজগে হায়বদি মরমসিদা ইউনিভার্সিটিনা করি করি তৌফম লৈ, ছাত্রশিংনা করি তৌফম লৈ অদুগীসু মথক্তা ইউনিভার্সিটিনা স্টেট গভর্ণমেন্টতা করি মুভ তৌবা য়াবগে হায়বদো থিগৎনবা হোৎনবা ঐ তৌজরুগে।
 রিমঃ মৈতৈ ময়েকনা চৎনরকপা মতমদা হান্নগী বেঙ্গলী লাইরিকশিংদো অমুক হন্না ফোংনবা তৌদোরিব্রা নত্রগা করি ফিউচার প্ল্যান লৈরে?
 প্রফেসরঃ বেঙ্গলী স্ক্রীপ্টতা লৈরিবা লাইরিকশিংসি হৌজিক হন্দোকপগী থবক চত্থরি।  কয়া য়াম্ন তৌরে হায়বদুদি হায়দোকপা থোকত্রে।  ২০১৫ দা মেত্রিক থারনি।  মথংদা অনার্স মাস্টার্স তম্বা মতমদদি টেক্সটতা নত্তনা রেফারেন্স লাইরিকগুম্বা মরি লৈবা লাইরিক ময়াম্ম মথৌ তারক্লনি।  মসিগী মনুংদা হন্দোকপগী থবক সোয়দনা পাংথোকপা তায়।  টেক্সটতমা তৌবা হায়বদুদি য়াম লায়, লোয়ননা অতৈ ময়ামসু তৌবা তাবনি।  মখোয় য়াম কন্নদি হোৎনবা মাল্লি অদুগা কয়াম য়াম্ন খুমাং চংশিল্লে হায়বদুদি খংদ্রে।
 রিমঃ মদুগী মতাংদা স্টেটনা শেম্বা তোঙানবা বোডিগুম্বদি লৈবিব্রা?
 প্রফেসরঃ ডাইরেক্টরেট অমদি লৈ।  Manipuri Language Directorate and Implementation হায়না।  মখোয়না হন্দোকপগী থবকসে খরা তৌরি।  অদুগী মথক্তা এনজিও অমনসু য়াম কন্না থবকসে পায়খৎপনি।
 রিমঃ হায়ারস স্টাডি মরু ওইনা সায়েন্স স্টাডিগী মিডিয়াম ওইবদা মীতৈ ময়েক কয়াম্না মতিক মগুণ চারে হায়না লৌবা য়াই?
 প্রফেসরঃ অদুগীদি করিমতা অকাইবা লৈরোই।  ফিজিক্স, কেমিস্ট্রি, ম্যাথ নত্রগা সোসিওলোজিনা চিংবা সাবজেক্ট খরদি ক্লাশ ১২ ফাও ট্রান্সলেট তৌবা লোইরে।  ট্রান্সলেট তৌবদি লায়, লুবনা টেকনিক্যাল টার্মিনোলজি ময়াম শেম্বসিনি।  মদুগী মথক্তা ওয়ার্কশপ, সেমিনার কন্না চত্থরি।  ডাইরেক্টরেটতা নত্তনা Central Institute of Indian Languages, Mysore নসু টার্মিনোলজি শেম শাবগী থবকসে চত্থরি।  হৌজিকফাওবদা অরোয়বা অমা নায়না সিগদৈ য়ারে হায়না ফোংবগী ৱাফমসে মসিমা ঐখোয়দা লৈত্রি।  মদুদি অমুক লন্নায় ওইনা লাওথোকপা য়াবগী ৱাফমসু নত্তে।
 রিমঃ ১৯৯২দা নিপ্পান সুবা স্কেজিউলদা চল্লবা মখাদা মৈতৈ লোনগী ভিফমদা করি অহোংবা/ডেভেলপমেন্ট লাকখিবা লৈ?
 প্রফেসরঃ স্কেজিউলদা চল্লবা মখাদা লোনসিগী চাওখৎনবনি হায়না গভর্ণমেন্টনা পায়খৎপা থবক্তি ঐ কয়া উদে।  টারমিনোলজি শেম্বগী থবক্তি মমাঙৈদগী হৌখিবা লৈ।  অদুমকপু অসিমদি লোয়শিল্লে হায়বা অকক্নবসু লৈত্রি।  লন্নায় ওইনা অইবশিংনা ক্রিয়েটিভ নত্রগা লিংগুইস্টিককী শরক্তা মানা মানা ফোংজবা নত্তনা গভর্ণমেন্টকী মায়কৈদগী তৌখিবা করিমা লৈতে।
 রিমঃ অদু ওইবা তারবদি স্কেজিউল চন্বগী কান্নবসি মরু ওইনা করি ওইনা হায়না লৌবিগনি?
 প্রফেসরঃ অমদি লৈ, নিপ্পান শুবা স্কেজিউল চল্লবা মখাদা Department of Information Technology, Delhi মখোয়গী তোঙান্বা প্রজেক্ট খরা লৈ।  প্রজেক্টশিংগী মখাদা IIT Mumbai, C-Tech, Calcutta, CIIL Mysore না নিপ্পান সুবা স্কেজিউল চল্লবা লোনশিংসে মেশিন ট্রান্সলেশন তৌবগী থবক লৌখৎপা হৌখি।  মসে অচৌবা কান্নবমনি।  হিন্দি, তামিল, কানাড়া, ময়ালম, মারাঠি লোনদি মেশিন ট্রান্সলেসনগী থবক অয়াম্বা লোয়খ্রে।  এটিএম মেশিনদা হিন্দি শিজিন্নরে।  মেশিন ট্রান্সলেশনগী পান্দমদা লৌখৎলক্লিবসে ২০০১/০২ অদুৱাইদগীনি।  IIT Mumbai গী প্রজেক্টতা (নর্থ-ইস্ট, ২০০৮) মণিপুরী লোনগী ঐনা PI ওইনা প্রজেক্টতুদা য়াওখি।  প্রজেক্টকী মমিংনা Development of North-East Languages and Word Net.  Word Net হায়বদি, ৱাহৈ অমা, খুদম ওইনা ‘গ্লাস’ হায়বা।  ‘গ্লাস’ সে Definition ওইনা পিগদবা, হায়বদি পোৎসে কমায় তৌবনো, ঈশিং থকনবা, কায়গন্বা, মশক উববু হায়রবসু অদুগুম্বা মওংদা Example গা লোয়ননা পিরগা Word তু শক তাকপা মসিনি।  মসিনা করি তৌরি হায়বদা, ফিল্মগী, এন্টাইটেইম্যান্টগী অমা, স্পোর্টসকী, এগ্রিকালচারগী, সোসিওলোজি, ফিলোসফি অসিগুম্বা ময়ামসিদগী ডাটা ময়ামসে লৌখৎলগা মৈতৈ লোনদা ডাটা ব্যাংক অমা শেম্বা।  পুম্নমক মৈতৈ ময়েক্তা ইবনি।  Shalow Parser Tool হায়না হায়দ্রাবাদ ইউনিভার্সিটিগা খুৎশম্ননা পাংথোকপা প্রজেক্টসু ঐ চও ওইনা য়াওরি।  মসিনা তৌরিসিনা ডাটা ময়ামসে, ডিকশনারিগী, মনোলিংগুয়্যালগী ওইরসু, তোঙান তোঙানবা লাইরিক্তগী সেনটেন্স ময়াম অমা এন্ট্রি তৌরে, হায়রিবা ৱাহৈশিংসিগী অর্থশিংসে ইংলিশতা পিবা, সেনটেন্স অমদা য়াওরিবা Verb কী প্যারাডাইম ময়াম অমা শেম্বা, Noun গী প্যারাডাইম ময়াম অমা শেম্লগা মদু এন্ট্রি তৌবা, হায়রিবা অনিসি ঐ Simultaneously য়াওরি।  মসিগী কান্নবসিনা করি ওইনি হায়বদা, ইবুঙোখোয়না ইংলিশতগী মীতৈলোনদা নত্রগা মীতৈলোনদগী ইংলিশতা সেনটেন্স অমা নত্রগা ডায়ালোগ অমা খুদক্তা লৌথবা য়াদৌরিবনি, অদুগা নৈনবসু হায়বদি সেনটেন্সদুগী Verb না কমায় তৌরি হায়বদো লায়না খংবা য়ারনি।  মসিগী থবক পুম্নমক স্কেজিউল চন্বা মরমদগী থোরকপনি।
 রিমঃ করিগুম্বা মৈতৈ ময়েকনা Full Fledge তা চৎনরকপা মতমদা বাংলা ময়েক শুকশিন শিজিন্নদ্রবদি মদুগী করি নেগেটিভ নত্রগা পজেটিভ এফেক্ট লাকপা য়াই?
 প্রফেসরঃ Delicate ওইবা ইস্যুনি।  মথংগী জেনারেশনদা খুদোংচাদবা খরদি লাক্কনি।  স্টেট গভর্ণমেন্টনা তঙাইফদনা স্টেপ লৌফম থোকই।  মণিপুর মপান্দা লৈরিবা মণিপুরী শিংগীদমক স্টেট গভর্ণমেন্টনা ময়েক্কী লাইরিক, হন্দোকপা লাইরিকনা চিংবা মেটেরিয়াল কয়া ফ্রি-দা য়েন্থোকপা।  মসি ওইরগদি মেনশিনবা খরমখৈদি য়াগনি।
 রিমঃ ইউনেস্কো’না মৈতৈ লোনসে Vulnerable Language নি হায়রিসিগি মতাংদা ওজাগী করি মোৎ লৈবিরে?
 প্রফেসরঃ মসি ইউনেস্কোনা লাওদি লাওথোকখ্রে।  মখোয়গী লন্নায় ওইবা প্যারামিটারগা চাংদম্লগা ৱাফমসে মখোয়না ফোংদোকরকপনি।  মণিপুর মনুংদতা মৈতৈ লোনগী স্পীকারসে অতাবিদা লাখ কুনমঙা রোমনি, মণিপুর মপানগী স্পীকারশিং পুল্লগদি মশিং পংলিক লিকপনি হায়বা য়াদে।  অদুনা UNESCO না এন্ডেঞ্জারড ওইবা য়াই হায়রিবসি ওইথোক্লোইদ্রা হায়না খল্লি।  UNESCO না কারেকশনসু তৌখ্রবনি।
 রিমঃ ওজাবু থম্মোয় শেংনা থাগৎচরি।
 প্রফেসরঃ রিম’গা ৱারী শান্নবা য়াম্ন নুঙাইজরে।  থাগৎচরি।
 (অহানবা ফোংবাঃ খোংগুল, এপ্রিল ১৪, ২০১৫।  এডিটরঃ শেরাম রিপন)
- ট্যাগ: